ასპუჭაკა
ასპუჭაკა (ლათ. Sylvia) — ფრინველთა გვარი ბაღურასნაირთა რიგის ასპუჭაკასებრთა ოჯახისა. მათი სხეულის სიგრძეა 12–15 სმ. შეფერილობაში შეხამებულია რუხი, თეთრი, შავი და მოწითურო ტონები. რამდენიმე სახეობის მამრის შეფერვა მდედრისაგან განსხვავდება. აერთიანებს 27–28 სახეობას, რომლებიც გავრცელებული არიან ევროპაში, დასავლეთ აზიასა და ჩრდილოეთ აფრიკაში; საქართველოში გვხვდება მიმინოსებრი, რუხი, შავთავა და ბაღის ასპუჭაკები. ჩრდილოური სახეობები გადამფრენი ფრინველებია, იზამთრებენ აფრიკასა და სამხრეთ-დასავლეთ აზიაში. ბუდე ღიაა, აკეთებენ ბუჩქებზე. დებენ 4–5 ლაქებიან კვერცხს. ინკუბაცია 10–15 დღე-ღამე გრძელდება. იკვებებიან მწერებით, ობობებით, კენკრით. ზოგიერთი ასპუჭაკა კარგად გალობს.